
JUDEŢUL HUNEDOARA 

  MUNICIPIUL BRAD

       P R I M A R U L
  Nr. 20/11017/26.01.2026
R E F E R A T   DE   A P R O B A R E
privind aprobarea Programului principalelor manifestări cultural - educative, artistice şi sportive, pe teme prestabilite, de interes local sau zonal, organizate
 la nivelul municipiului Brad  în anul 2026
În conformitate cu prevederile art. 4 din Ordonanța de Urgență a Guvernului nr. 118/2006 privind înființarea, organizarea și desfășurarea activității așezămintelor culturale, cu modificările și completările ulterioare,”Aşezămintele culturale, instituţii publice, îşi desfăşoară activitatea, în principal, pe bază de programe şi proiecte elaborate de conducerea acestora, în concordanță cu strategiile culturale şi educativ-formative stabilite de autorităţile sau de instituţiile în subordinea cărora funcţionează”, iar potrivit art. 5 din același act normativ ”Aşezămintele culturale funcţionează în subordinea autorităţilor administraţiei publice locale şi sunt finanţate din alocaţii de la bugetul local ”.

Agenda culturală pentru anul 2026 cuprinde manifestări care au devenit tradiționale la nivelul municipiului Brad. Cultura și tradițiile locale reprezintă mijloace esențiale de comunicare și exprimare identitară, iar redescoperirea, conservarea și valorificarea acestora, precum și promovarea actului cultural constituie principii care au stat la baza inițierii prezentului proiect de hotărâre.

Pentru anul 2026 se propune organizarea și desfășurarea unor manifestări cultural - educative, artistice şi sportive menite să asigure accesul unui public cât mai larg la evenimente culturale de calitate, care să contribuie la păstrarea și promovarea tradițiilor și valorilor locale. Totodată, aceste activități vor sprijini procesul de educație și formare, dezvoltarea aptitudinilor și înclinațiilor copiilor și tinerilor, precum și organizarea rațională și plăcută a timpului liber. 
Tradițiile și obiceiurile specifice zonei fac parte integrantă din patrimoniul cultural tradițional românesc, iar organizarea de activități cultural-educative reprezintă o oportunitate de promovare a potențialului cultural local și zonal.

Finanțarea cheltuielilor necesare organizării și desfășurării manifestărilor culturale, educative, artistice și sportive se va asigura din bugetul local al Municipiului Brad, precum și din alte surse legal constituite, inclusiv sponsorizări și venituri proprii.

Având în vedere prevederile art. 129 alin. (7) lit. d), lit. e) și lit. f) din O.U.G. nr. 57/2019 privind Codul administrativ, cu modificările şi completările ulterioare, potrivit căruia ”consiliul local asigură, potrivit competenței sale și în condițiile legii, cadrul necesar pentru furnizarea serviciilor publice de interes local privind: cultura, tineretul și sportul”, am inițiat prezentul proiect de hotărâre prin care am propus aprobarea Programului principalelor manifestări cultural-educative, artistice și sportive, pe teme prestabilite, de interes local sau zonal, organizate la nivelul municipiului Brad în anul 2026 și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele prevederile art. 4 din O.U.G. nr. 118/2006 privind înfiinţarea, organizarea şi desfăşurarea activităţii aşezămintelor culturale, cu modificările şi completările ulterioare art. III alin. (2) lit. a) din O.U.G. nr. 26/2012 privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative, ale art. 3, art. 5 alin. (3), art. 14 și art. 26 alin. (10) din Legea nr. 273/2006 privind finanţele publice locale, actualizată, cu modificările şi completările ulterioare, cap. I pct. 9 lit. d) din Anexa 2 la Legea nr. 273/2006 privind finanţele publice locale, actualizată, cu modificările şi completările ulterioare, ale art. 129  alin. (1), alin. (2) lit. d),  alin. (7)  lit. d), lit. e) și lit. f) din O.U.G. nr. 57/2019 privind Codul administrativ, cu modificările şi completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

